Zuma-aansoek oor Zondo Maandag aangehoorOudpres. Jacob Zuma tydens ‘n vroeëre verskyning. (Foto: Nokuthula Mbatha/ANA) Nadat ŉ dagvaarding verlede maand aan oudpres. Jacob Zuma by sy huis in Nkandla beteken is om Maandag voor die Zondo-kommissie van ondersoek oor staatskaping te verskyn, het Zuma se regspan vandeesweek ŉ amptelike aansoek ingedien dat adjunkhoofregter Raymond Zondo hom aan die saak onttrek. Dié aansoek word Maandag aangehoor. Die Zuma-kamp voer nou al geruime tyd aan Zondo is bevooroordeeld teenoor hom, gegewe die “geskiedkundige familiebande” tussen die twee. Zondo het dié bande vroeër verduidelik as dat Zuma getrou het met die suster van ŉ vrou met wie hy [Zondo] jare gelede ŉ verhouding gehad het. Prof. Itumeleng Mosala, sekretaris van die kommissie, sê pogings om duidelikheid te kry oor die kwessie of Zuma Maandag gaan verskyn, was tot dusver onsuksesvol. Hoewel die oudpresident se regspan aanvoer dat Zuma nié gesê het hy gaan die dagvaarding verontagsaam nie, het die kommissie dit weereens duidelik gestel dat hy van Zuma verwag om op te daag. Die aansoek word om 10:00 aangehoor. Altesaam 34 getuies het die oudpresident reeds in hul getuienis voor die kommissie betrek.